
Të gjitha të drejtat e rezervuara.

Asnjë pjesë e këtij botimi nuk mund të riprodhohet, ruhet ose transmetohet në asnjë formë apo me asnjë mjet – elektronik, mekanik, fotokopjim, regjistrim ose ndryshe – pa lejen me shkrim të autorit.

Çdo ngjashmëri e personazheve me ngjarje ose persona realë është e rastësishme, përveç rasteve kur është shënuar qartë nga autori.

​Parathënie

Në Shqipëri nuk ka mungesë majmunësh. I kemi në politikë, në administratë, në tendera dhe në çdo cep të jetës publike. Por një ditë, në Sarandë, një majmun i gjallë – me emër e mbiemër, Kiko – vendosi ta kthejë metaforën në realitet. Ai rrahu tre policë bashkiakë. Jo në mënyrë figurative, por fizikisht. Me grushtat e tij të vegjël dhe me guximin që nuk e gjen dot tek burrat me kollare.

Nga ajo ngjarje, që për shumëkënd ishte thjesht një kuriozitet veror, lindi ideja e këtij personazhi. Një majmun që nuk mban anë, nuk merr tendera, nuk shitet për poste. Kiko nuk është opozitë dhe as pozitë. Nuk është as analist i paguar dhe as "opinionist" i orëve të vona. Është një majmun që sheh nga lart pemës dhe, me një banane në dorë, komenton panoramën që shohim të gjithë ne, por që rrallë e themi dot.

Pse Kiko? Sepse në këtë vend ku gjithçka mund të ndodhë, vetëm një majmun mund të thotë të vërtetën pa frikë. Ai nuk e ka luksin të bëjë kompromis, nuk e gënjen askush me poste apo favore. Në rastin më të keq, mund ta blesh me një kokërr banane. Dhe pikërisht për këtë është i besueshëm.

Ky libër është një mini-manifest satirik. Një udhëtim mes groteskut politik, absurdit urban, mitit historik dhe rrjeteve sociale që kanë mbetur pa mend e pa humor. Nëse ndonjëherë ndihesh i lodhur nga lajmet, nga premtimet, nga "ëndrrat e mëdha", kujto Kikon. Ai është kujtesa e gjallë se mbijetesa ka një përbërës të fshehtë: të qeshurit me absurditetin.

Prandaj, para se të fillosh faqet në vijim, bëj një marrëveshje me veten: mos u indinjo, mos kërko logjikë atje ku nuk ka. Merr frymë thellë, qesh kur të duket e dhimbshme, dhe kur të pyesësh veten "po pse kështu?", përgjigjja është e thjeshtë: Pse Kiko? Sepse ndryshe nuk përballohet!

​Dedikim

Për të gjithë ata që e kanë kuptuar se banania është vetëm pretekst, por gjithsesi nuk heqin dorë nga ëndrra për një tufë më të madhe.

​Falënderime

Faleminderit të gjithë atyre që më ndihmuan pa e ditur:

– politikanëve që furnizuan me pafundësi materiale humori dhe i dhanë kuptim fjalës absurd.

– dhe lexuesve që çdo ditë provojnë se satira nuk është trill, por thjesht një përshkrim realist i jetës.

Faleminderit edhe majmunit Kiko, që nuk pranon të mbyllet në kafaz, por zgjedh të bëhet zëdhënës i një realiteti ku kafsha duket më njerëzore se njeriu.

​Kapitulli I – LINDJA E NJË MAJMUNI PUBLIK

​Kiko rreh tre policë

Intervistë me majmunin që rrahu tre policë dhe një turist grek

Pronari yt thotë se je paqësor. Pse kalove në akte dhune, aq më tepër tani në mes të sezonit turistik në Sarandë?

Jam nën akuzë? Kam të drejtë të marr avokat.

Ke, por avokatët janë në grevë pa afat për shkak të hartës së re gjyqësore që ka shkurtuar numrin e gjykatave. Pse godite policët?

Nuk është çështje personale.

Po i dredhon pyetjes?

Jo. Në fillim u nervozova se policët bashkiakë erdhën ngaqë dikush më kishte denoncuar si ari. Unë, sikundër e shihni, nuk jam ari. Quhem Kiko.

Raporti i policisë thotë se ke goditur me shpulla të tre policët bashkiakë. Pse?

Njëri më shau dhe më tha: "Ky mund të ketë lijën e majmunëve."

Pse je i sigurt se nuk ke sëmundjen ngjitëse?

Më vjen keq për ju se jemi edhe kushërinj. Këto 100 vitet e fundit keni rrjedhur fare: në fillim u frikësuat nga gripi i shpendëve, pastaj nga gripi i pulave, pastaj gripi i derrit, pastaj COVID-i nga lakuriqi dhe tani lija e majmunit. Kam një pyetje për ju, zoti prokuror: pse nuk vizitoheni te veterineri, por ende besoni te doktori?

Po dy policët e tjerë?

Kam arsyet e mia. E para, nuk po bëjnë detyrat. Në Sarandë, por edhe në Tiranë ku isha ditët e fundit, po rrallohen pemët dhe po shtohet betoni. Në Tiranë godina më e gjatë në Ballkan ka ndërtuar pesë kate pa leje.

E ç’të duhet ty kjo?

Kot. Ngjitur me këtë kullën e lartë kishin prerë dhjetë pemë para ETC-së. Kur pronari im shpirtmirë futej aty për kafe, unë rrija te pemët. Nga aty kam parë katet pa leje. Polici bashkiak i Tiranës më tha se lartësia e kullës, në fillim, ishte ndërtuar sipas hartës së Shqipërisë, por duke parë se Europa nuk po hap negociatat, u shtuan edhe pesë kate për t’i bërë vend Shqipërisë së Madhe.

Ou, paske filluar të merresh edhe me politikë?

Jo, nuk ngatërrohem me politikë. Para se të vija te ju refuzova një kërkesë që më erdhi nga opozita.

Çfarë të kërkoi opozita?

Më premtuan banane falas gjithë jetën, nëse do të merrja 20 majmunë të tjerë dhe t’i bashkohem protestës së ardhshme.

Çfarë të pëlqeu në Tiranë?

Kopshti zoologjik. Më i miri në botë.

Po tallesh?

Jo, e kam seriozisht. Shumica e kafshëve aty ishin prej plastike. Pra është hap përpara për të respektuar të drejtat e kafshëve.

Ç’ne në Shqipëri?

Kisha dëgjuar se keni bananet më të mira në botë. Kur ha bananet këtu, jetoj dy jetë në të njëjtin moment!

Po turistin grek pse e godite?

Për hakmarrje!

A mund të na sqarosh?

Greku është dinak. Bën sikur na sjell turistë për një ditë dhe na merr punëtorët për një vit. E keni parë këtë vit që fëmijët po punojnë si kamarierë. Por nuk e kam goditur vetëm për këtë. Turisti grek më fyeu rëndë.

Çfarë të tha?

"Sapo të mbarojë gjyqi për detin," tha, "do jesh ti turist në Sarandë dhe jo unë." Pastaj nëpër dhëmbë shtoi: "Ne jemi më të vjetrit mbi dhé! Ju keni ardhur pas nesh!"

Për turistin grek mund të bëjmë një tolerim, por a e di që e ke pisk, se të rrahësh policët është goditje për shkak të detyrës?!

E di, por pikërisht për shkak të detyrës i kam goditur. Nuk kanë kryer detyrën. Nuk garantojnë hapësirë në plazhin publik.

Për sot mbaruam!

Zoti prokuror, meqë ju mbaruat, kam edhe unë një pyetje për ju: për kureshtje, a ka ndonjë gjë tek inceneratorët me emrin Kiko?

​Hapet dosja agjenturore e K.M

(K.M = Kiko Majmuni)

Vërtetim biografik dhe vlerësim paraprak i K.M. nga operativi Bido Tërshëra

K.M. ka lindur në Amazonë nga majmunia Kika. Babai është i panjohur, domethënë është kopil – jo vetëm në kuptimin historik të fjalës, por edhe në atë metaforik. Ka tru të zhvilluar, aftësi të mëdha analize e sinteze, zotëron intuitë fenomenale.

Është i papajtueshëm dhe i pamëshirshëm me mafiozët, sidomos me ata të racës së tij. Mund t’i ushtrojmë presion, pasi ka një çështje të hapur: ka rrahur tre policë bashkiakë në Sarandë dhe një turist grek.

Propozojmë ta tërheqim në bashkëpunim në drejtim të majmunit Abu, koka e trafikut ndërkombëtar të drogës nga Amerika Latine drejt vendeve të BE-së. Sipas të dhënave operative, majmuni Abu e kamuflon veprimtarinë kriminale si aktor reklamash bananesh, ndërsa narkoparatë i riciklon në firma private, kulla dhe resorte turistike.

​Rekrutimi dhe pseudonimi

Sipas planit operativ, me Kikon u planifikua një takim "i rastësishëm" në Qafë-Gjashtë, në lulishten e bar-restorant "Bambuja". Pas pyetjeve të përgjithshme, përmendjes së dosjes në SPAK (goditja e zyrtarëve të lartë në detyrë) dhe vendosjes së kontaktit psikologjik, iu propozua troç bashkëpunimi me organet tona. Kiko kruajti kokën dhe nisi të mendohej. Kur i ushtrova pak presion, citoi një filozof grek (emrin nuk e mbaj mend): "‘Po’-ja dhe ‘Jo’-ja janë fjalët më të shkurtra dhe më të vjetra, por duhen thënë pas një mendimi të thellë." Më në fund tha "po", me shumë entuziazëm.

"E pranoj këtë detyrë të lavdishme," – tha – "për disa arsye:


●  për t’i hequr vetes njollën e pamerituar si gango; nuk dua të dënohem si i burgosur ordiner;



●  për të neutralizuar e shkatërruar veprimtarinë kriminale të majmunit Abu;



●  për t’i rikthyer dinjitetin dhe prestigjin e të gjithë majmunëve në vend dhe në diasporë."





Pasi iu dha vija e sjelljes ndaj objektit, Kiko nënshkroi deklaratën e bashkëpunimit. Iu propozua pseudonimi Ajnshtajn, të cilin e miratoi me ngazëllim dhe lot në sy.

Po kështu iu dha parulla: "Bananja konike."

Kundërparulla: "Kam makinë, por s’kam benzinë."

​Raport informacioni nr. 1

Abu ka zënë të dashur një shitëse në një tabakino. Dashuria e tyre duket platonike, por është e dyshimtë. Çfarë e lidh Abu-n me një shitëse të rëndomtë? Misteri u zgjidh sapo pashë që Abu po lexonte romanin agjenturor "E fshehta e paketës Porti". Abu e përdor shitësen si "kuti postare" për të marrë dhe dhënë mesazhe te të tretët.

Propozim: të vendoset vëzhgim sekret para tabakinos dhe të instalohet teknikë operative brenda dyqanit.

Nënshkruar

Ajnshtajn

​Raport informacioni nr. 2

Abu më ftoi ta shoqëroja në Kuito të Ekuadorit – vetëkuptohet, me shpenzimet e tij. Kjo tregon se kam fituar besimin e tij. Me të mbërritur atje, kuptova rëndësinë, madhështinë dhe pushtetin e tij mbi qeniet njerëzore. Mafiozë të të gjitha racave, ngjyrave, besimeve dhe ideve i përkuleshin me respekt dhe i puthnin putrën. I drejtoheshin Don Abu. Subjekti qëndronte i ftohtë e mospërfillës dhe bënte pyetje të shkurtra:

–  Ngarkesa gati?

–  Kontenieri plot?

–  Kur niset ngarkesa?

–  A ka ndalesë tranzit?

–  Sa zgjat rruga deri në destinacion?

–  Janë marrë të gjitha masat?

–  Presim surpriza?

Secili përgjigjej me përulësi.

Në darkë vizituam depon e portit: radhë me tulla të bardha që vezullonin.

–  Këto janë bananet e mia, – më tha Abu me krenari. – Vlejnë qindra milionë e miliarda: euro, dollarë apo edhe bitcoin, po të duash.

Kur i tregova një arkë me logon e bananeve, e kapi në ajër pyetjen time:

–  I shkreti Kiko, e paske ditur gabim. "Banane" janë këto tullat, ndërsa bananet që di ti janë thjesht amortizues goditjesh që të mos thyhen tullat gjatë transportit për në Europë.

E falënderova Abun që më "iluminoi" dhe më dha rastin të mos vdisja injorant.

Nënshkruar në Kuito

Ajnshtajn

​Raport informacioni nr. 3

Gjatë kthimit me avion, në klasën e parë, Abu piu shumë uiski; aq sa kaloi në delirium tremens.

–  Do të të them një të fshehtë. Këtë e di vetëm ti, dhe po e dëgjova nga një tjetër, do të të shkrij në vaskë acidi. Unë jam kapo i trafikut planetar të kokainës. Nuk ka kontinent a vend ku s’çoj kokainë. I kam në xhep të gjithë: ministra, policë, doganierë, gjyqtarë, prokurorë. Disa prej tyre i kam pasur bashkëpunëtorë në organizatë; për të lehtësuar punën, i kam infiltruar në të gjitha nivelet e piramidës shtetërore. E pe, Kiko? Janë më të aftë në shtet sesa kur punonin në organizatë! Ndonjërit që bën xhibla, ia mbyll gojën me materiale filmike e zanore. Por kanë filluar të më dalin jashtë kontrollit: kanë ndërruar emër e mbiemër. Disa herë. Madje disa syresh kanë ndërruar edhe emrin e nënës e të babait...

M’u drodh mjekra nga dënesa. Unë s’do ta ndërroja kurrë emrin e babait – mjafton të ma dinte dikush...

Nënshkruar në avion

Ajnshtajn

​Raport informacioni nr. 4

Abu tashmë ka besim të verbër te unë. M’i rrëfen të gjitha. Ulur të dy në degët e një kumbulle të kuqe, me vështrim perandorak më tregoi vinçat dhe kullat në ndërtim e sipër.

–  I shtrenjti Kiko, ja si lartësohen muret nga tullat e mia të bardha. Ky është vendi i duhur për të investuar. Këtu dashuria për betonin është aq e madhe, sa i kalon edhe dashurisë hyjnore.

Në atë moment bëra një gabim profesional:

–  A nuk ke frikë se do të të arrestojnë e të të sekuestrojnë pasuritë?

Abun e kapi një hije dyshimi. Më hodhi një vështrim depërtues dhe s’m’i shqiti sytë. M’u tha gjuha deri në rrënjë, por u tregova qëndrestar:

–  Mos ki gajle, – i thashë. – Burgun e bëj unë në vendin tënd. Fundja, ngjajmë si dy pika loti: majmun për majmun; mjafton të jetë njëri në birucë – për statistikë.

Abu shpërtheu në lot dhe klithma eksitimi:

–  Faleminderit për sakrificën, solidaritetin dhe vetëmohimin. Je majmun e shpirt majmuni. Por s’ka lindur ende ai homo sapiens që të më vërë prangat mua. Personave kyç që të kyçin prangat u kam dhuruar kujt një apartament, kujt një kat e kujt një pallat. Disave u paguaj edhe studimet e fëmijëve jashtë shtetit. Më ka zënë belaja me djalin e një deputeti: tetë vjet që e financoj dhe prapë në vit të parë është!

Nënshkruar pranë kullave në Tiranë

Ajnshtajn

​Konkluzion i punëtorit operativ Bido Tërshëra

Raport-informacionet e Ajnshtajnit janë prova të mjaftueshme që dokumentojnë veprimtarinë kriminale të Abu-t dhe të organizatës së tij mafioze. Propozoj që Abu të kalojë nga përpunim 2B në 2A; domethënë të arrestohet.

Nga frika se Abu mund të pendohet dhe të bëhet bashkëpunëtor i drejtësisë – duke treguar surratin e vërtetë të personaliteteve tona të fushave të ndryshme, që me aq mund janë bërë gjatë këtyre 32 viteve tranzicion – sugjeroj ta eliminojmë fizikisht, duke sajuar ndonjë aksident rrugor me makina me targa greke, angleze ose betoniere. Dihet botërisht se këta aksidentohen më shumë gjatë muajit gusht. (Aksidenti me makinë plehrash përjashtohet, sepse do të implikonte autoritetet lokale e qendrore dhe do të rihapte çështjen e nxehtë të incineratorëve.)

Ndërsa Ajnshtajni, pasi t’i nënshtrohet një operacioni plastik estetik, të pajiset me identitet të ri dhe të riatdhesohet në Amazonë. T’i jepet edhe dekorata e lartë: "Majmun i Heshtur".

Për planin operativ dhe kryerjen e operacionit me kodin "Ashtu është një muhabet" ngarkohet oficeri i drejtimit Noc Rroku.

​Kiko merret sërish në pyetje

Pas lajmit se në kontenierin me banane në Durrës mungonin disa arka, majmuni Kiko – i bërë i famshëm sepse rrahu tre policë dhe një turist grek – u thirr sot me ngut në Prokurori si i dyshuar kryesor në trafikun ndërkombëtar të kokainës.

Ne i dimë të gjitha. Të kemi thirrur për të të dhënë mundësinë të thuash atë që ti di rreth trafikut ndërkombëtar të kokainës.

Çfarë pune kam unë me kokainën?

Në bisedën e kaluar the se ke ardhur në Shqipëri sepse të pëlqejnë bananet dhe ndjenjën që të japin bananet këtu nuk e gjen as në BE dhe as në vendet aspirante.

Të vërtetën kam thënë.

Ke qenë ndonjëherë në Portin e Durrësit?

Jo.

Arsyeja?

Më kanë thënë se porti dhe qyteti kontrollohen nga mafia.

Ashtu? A mund të jesh më specifik?

Jo, sepse kam ndërmend të jetoj më gjatë.

Shqipëria është nga vendet më të sigurta në botë.

E kam lexuar. Prirem të besoj atë që lexoj, por sikundër e dini, po bëhen pesë vjet që jetoj këtu. Unë, siç thoni ju shqiptarët, i kam sytë në ballë. Në fakt, sytë nuk i kam në ballë, por në fytyrë si ju. Megjithatë ju betoheni për "sytë e ballit"...

Pse përpiqesh të dredhosh? Ne mund të të japim statusin e dëshmitarit të penduar.

Nuk plotësoj kriteret. Nuk kam bërë asnjë krim. Për çfarë të pendohem?

Për shembull mund të pendohesh pse ke ardhur në këtë vend? Pse ke lindur? Pse të pëlqejnë bananet? Etj, etj.

Zoti prokuror, pse nuk më bëni pyetje konkrete që edhe unë të përgjigjem konkretisht?

Sot në Portin e Durrësit, në ngarkesën me banane mungojnë disa arka.

Po më akuzoni se i kam vjedhur unë?!

Jo, por kemi dëshmitarë që të panë sot në mëngjes me disa banane në duar. Dhe ishe veçanërisht i lumtur! Ç’pate kaq i lumtur në këtë zheg vape?

Ngaqë janë hapur negociatat...

Po bananet në duar?

Zoti prokuror, është e vërtetë se bananet kanë qenë në dorën time, por jam gati të vë dorën në Bibël, Kuran, Torah, Kushtetutë, statutin e PD-së së rithemeluar dhe kudo të duash ti: bananet i kam pasur në dorë, por arkat kanë ikur tjetërkund! Pastaj, unë kam alergji nga "pluhuri i llokumeve"!

Ku e ke dëgjuar këtë "pluhur llokumesh"?

Më kanë thënë se u hidhet bananeve që të mos prishen gjatë transportit.

A mund të jesh më konkret?

Për këtë pyesni më mirë qentë e kufirit. Ata shquhen dhe paguhen për nuhatje. Unë jam thjesht një bananengrënës.

Ti do të na tregosh ne se kë duhet të pyesim?

Nëse më lejoni, i nderuar, kush tjetër ka nderin të përgjigjet sot para jush përveç meje?

Janë punëtorët e ngarkim-shkarkimit dhe shoferi.

Domethënë, unë, majmuni Kiko, punëtori dhe shoferi. Pra, dy brekëgrisur dhe një pa brekë si puna ime?!!! Po shefi i sigurisë së portit? Përgjegjësi i turnit? Pronarët e kompanisë porositëse? A i keni marrë provat shkresore?

Çfarë do të thuash, o majmun?

Në intervistën e parë të thashë që një nga arsyet pse rraha turistin grek ishte se grekët pretendojnë se kanë ardhur para nesh majmunëve. Por, duke iu referuar Sokratit të lashtë që mësonte duke bërë pyetje – pra metodës sokratike – do të bëja disa pyetje pasi të merrja procesverbalin e mbërritjes së kontenierit:


A ka dëmtime të jashtme të kontenierit, të plumbçeve?



Kontenierët survejohen 24/7 me kamera. Të kontrollohen pamjet: kush i është afruar kontenierit dhe kush ka ndërhyrë?



A kanë punuar kamerat? Nëse jo, pse?



Sa ditë ka qëndruar kontenieri në port? Të kontrollohen telefonatat e pronarit dhe administratorit të firmës së bananeve.



Sa ka qenë koha nga dalja e kontenierëve (nga vendi i rrethuar me roje e kamera) deri te skaneri?

